POSJET UČENIKA OSMIH RAZREDA VUKOVARU 2018.

Zadaća projekta „Posjet učenika osmih razreda Vukovaru“ je učenje novih generacija ne samo o vrijednostima Domovinskog rata i važnosti Bitke za Vukovar, već i o važnosti mira.

Terenska nastava se odvijala 30. i 31. siječnja. Učenici su imali priliku posjetiti memorijalna mjesta diljem Vukovara i okolice te slušati priče o događajima koji su se tamo odigrali 1991. godine.

Učenici su s razrednicima i učiteljskom pratnjom krenuli autobusima ispred škole u 4:30, a u Vukovar su stigli oko 9 sati te su došli do restorana Istra gdje su dobili lunch pakete. Nakon kratkog obroka, posjetili su Muzej vučedolske kulture, a zatim su posjetili gradski muzej te su odnijeli prikupljene namjernice u socijalnu samoposlugu. Tada je bilo vrijeme za ručak. Nakon ručka, uzeli su torbe iz autobusa i krenuli na predavanje koje se odvijalo u hostelu Dubrovnik u kojem su učenici i boravili tijekom posjeta Vukovaru. Predavanje je trajalo oko 3 sata te se pričalo o događanjima tijekom rata u Vukovaru. Učenici su se nakon predavanja smjestili u sobe te su se spremili za izlazak u grad gdje su imali slobodno vrijeme. Nakon šetnje po Vukovaru, učenici su se vratili u sobe spremiti se za večeru i disko. U disku su se zabavljali od 19:30 do 21:30, a nakon diska slijedilo je vraćanje u hostel i pripreme za spavanje. Gašenje svjetla bilo je u 23 sata.

Sljedeći dan započeo je doručkom u 8 sati, a zatim posjetom vukovarskoj bolnici, Ovčari i Memorijalnom groblju. Nakon što su odali počast žrtvama Domovinskog rata, vratili su se do hostela ispred kojeg su slušali predavanje o minama, bombama i tenkovima te gledali i ulazili u tenkove, brod i druga borbena vozila. Sljedeće su bili posjeta vodotornju, Kukuruznom putu i Trpinjskoj cesti koja je znana kao „groblje tenkova“. Slijedio je ručak, a nakon njega kviz u Školi mira. Natjecalo se osam učenika, po dvoje iz svake škole. Našu školu su predstavljale Paula Mrvelj i Ana Jurčević koje su pobijedile. Time je završila terenska nastava. Za Zagreb se krenulo oko 16 sati, a vožnja je trajala oko 4 sata.

U Zagreb su stigli umorni, ali ispunjeni ponosom što su imali priliku posjetiti Vukovar, grad heroj.

 Jona Vuk, 8. c